Tanskan parlamentti hyväksyi kiistellyn suunnitelman.

Tanskan parlamentti on hyväksynyt torstain budjettipäätöksien yhteydessä rahoituksen kiistellylle suunnitelmalle rikoksiin syyllistyneiden ulkomaalaisten sijoittamisesta saarelle. Päätöksen on tulkittu tarkoittavan sitä, että hanke etenee.

Tanskan median mukaan maan eteläosassa sijaitsevalle autiolle Lindholmin saarelle valmistuvaan keskukseen aiotaan siirtää ulkomaalaisia, jotka ovat suorittaneet rikostuomionsa, mutta joita ei voida karkottaa heidän kotimaahansa, koska he ovat vaarassa joutua siellä vainon kohteeksi. Lindholmiin valmistuu tilat noin sadalle hengelle.

Suunnitelmaa on kritisoitu ankarasti. YK:n ihmisoikeusedustaja Michelle Bachelet on ilmoittanut olevansa huolissaan hankkeesta.

Tanskan maahanmuuttoministeri Inger Støjberg kommentoi asiaa Facebookissa joulukuun alussa.

– Jos sinä et sovi tanskalaiseen yhteiskuntaan, sinun ei tulisi olla kiusaksi tavallisille tanskalaisille. Tällaiset maahanmuuttajat eivät ole haluttuja Tanskaan, ja heidän täytyy tuntea se, Støjberg kirjoittaa.